
[bookmark: _Hlk152933544]BIRŠTONO SAVIVALDYBĖS SUTIKIMŲ STATYTI VALSTYBINĖS REIKŠMĖS PAVIRŠINIUOSE VANDENS TELKINIUOSE LAIKINUOSIUS NESUDĖTINGUOSIUS STATINIUS IR ĮRENGINIUS IŠDAVIMO TAISYKLĖS


I SKYRIUS
BENDROSIOS NUOSTATOS

1. Birštono savivaldybės sutikimų statyti valstybinės reikšmės paviršiniuose vandens telkiniuose laikinuosius nesudėtinguosius statinius ir įrenginius išdavimo taisyklės (toliau – Taisyklės) reglamentuoja Birštono savivaldybės (toliau – Savivaldybė) išduodamų sutikimų statyti Birštono savivaldybės patikėjimo teise valdomuose valstybinės reikšmės paviršiniuose vandens telkiniuose laikinuosius nesudėtinguosius statinius ir įrenginius (toliau – Sutikimas) išdavimo tvarką. 
2. Sutikimus išduoda Savivaldybės meras (toliau – Meras), arba Lietuvos Respublikos žemės įstatyme nustatyta tvarka įgaliotas Savivaldybės administracijos direktorius, vadovaudamiesi šiomis Taisyklėmis.
Sutikimai išduodami per Žemės informacinę sistemą (toliau – ŽIS). Prisijungimo prie ŽIS nuoroda viešinama per Topografijos, inžinerinės infrastruktūros, teritorijų planavimo ir statybos elektroninių vartų informacinę sistemą (www.planuojustatau.lt).

II SKYRIUS
SUTIKIMŲ IŠDAVIMO TVARKA

3. Sutikimas suteikia teisę:
3.1. statyti valstybinės reikšmės paviršiniuose vandens telkiniuose laikinuosius nesudėtinguosius statinius ir įrenginius (visų tipų lieptus ir prieplaukas, jachtų ir valčių elingus, laikinuosius nesudėtinguosius sporto paskirties inžinerinius statinius ir įrenginius, skirtus vandens sportui ir pramogoms organizuoti), išskyrus hidrotechnikos statinius;
3.2. naudoti laikinaisiais nesudėtingaisiais statiniais ir įrenginiais užimtą valstybinės reikšmės paviršinį vandens telkinį. 
4. Sutikimas išduodamas šiems asmenims (toliau – Asmuo):
4.1. privataus žemės sklypo savininkui, kurio valdomas žemės sklypas ribojasi su valstybinės reikšmės paviršiniu vandens telkiniu, kuriame planuojama statyti laikinąjį nesudėtingąjį statinį;
4.2. valstybinės žemės naudotojui, kurio naudojamas žemės sklypas ribojasi su valstybinės reikšmės paviršiniu vandens telkiniu, kuriame planuojama statyti laikinąjį nesudėtingąjį statinį;
4.3. valstybės ir savivaldybės institucijoms, jeigu valstybinės reikšmės paviršiniame vandens telkinyje planuojamas statyti laikinasis nesudėtingasis statinys ar įrenginys yra reikalingas šių institucijų funkcijoms atlikti;
4.4. asmenims, pageidaujantiems statyti mobilias pontonines prieplaukas Birštono savivaldybės tarybos sprendimu patvirtintoje Mobilių laikinų prieplaukų Birštono mieste schemoje numatytose vietose. Už šių statinių įrengimą Birštono savivaldybės taryba gali nustatyti rinkliavą.
5. Taisyklių 4.1 ir 4.2 papunkčiuose nurodytais atvejais, kai tarp valdomo ar naudojamo žemės sklypo ribos ir valstybinės reikšmės paviršinio vandens telkinio ribos yra įsiterpęs žemės plotas, atitinkantis Lietuvos Respublikos žemės įstatymo 2 straipsnio 2 dalyje įtvirtintą įsiterpusio žemės ploto apibrėžimą, laikoma, kad valdomas ar naudojamas žemės sklypas ribojasi su valstybinės reikšmės paviršiniu vandens telkiniu, ir sprendimas išduoti Sutikimą (1 priedas) ar atsisakyti išduoti Sutikimą ( 2 priedas) priimamas šių Taisyklių nustatyta tvarka. 
Valstybinės reikšmės paviršinio vandens telkinio riba laikoma riba, nustatyta Georeferencinio pagrindo kadastro erdvinių duomenų rinkinyje.
6. Asmuo, pageidaujantis gauti Sutikimą, per ŽIS inicijuoja sutikimų statyti valstybinės reikšmės paviršiniuose vandens telkiniuose laikinuosius nesudėtinguosius statinius ar įrenginius išdavimo elektroninę paslaugą (toliau – Sutikimo paslauga) ir joje pateikia:
6.1. užpildytą elektroninę prašymo išduoti Sutikimą formą (toliau – Prašymas išduoti Sutikimą); 
6.2. žemės sklypo, besiribojančio su valstybinės reikšmės paviršiniu vandens telkiniu, bendraturčio sutikimą dėl planuojamo laikinojo nesudėtingojo statinio statybos valstybinės reikšmės paviršiniame vandens telkinyje, kai žemės sklypas bendrosios nuosavybės teise priklauso keliems asmenims (tais atvejais, kai Prašymą išduoti Sutikimą teikia ne visi žemės sklypo bendraturčiai);
6.3. statytojo (užsakovo) įgaliojimą, kai Prašymą išduoti Sutikimą teikia statytojo (užsakovo) įgaliotas asmuo;
6.4. kai statomi Taisyklių 3.1 papunktyje nurodyti statiniai, kuriems reikalingas statybą leidžiantis dokumentas – nuorodą į laikinojo nesudėtingojo statinio projektą, kai projektas pateiktas Lietuvos Respublikos statybos leidimų ir statybos valstybinės priežiūros informacinėje sistemoje „Infostatyba“;
6.5. kai statomi Taisyklių 3.1 papunktyje nurodyti statiniai, kuriems nereikalingas statybą leidžiantis dokumentas ir kai statomi Taisyklių 3.1 papunktyje nurodyti statiniai, kuriems reikalingas statybą leidžiantis dokumentas, tačiau laikinojo nesudėtingojo statinio projektas nėra pateiktas Lietuvos Respublikos statybos leidimų ir statybos valstybinės priežiūros informacinėje sistemoje „Infostatyba“ – laikinojo nesudėtingojo statinio supaprastintą statybos projektą (kai jį privaloma rengti pagal Lietuvos Respublikos statybos įstatymo, statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“, patvirtinto Lietuvos Respublikos aplinkos ministro 2016 m. gruodžio 12 d. įsakymu Nr. D1-878 „Dėl statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ patvirtinimo“, nuostatas) arba laikinojo nesudėtingojo statinio ar įrenginio įrengimo valstybinės reikšmės paviršiniame vandens telkinyje planą (toliau – Planas);
6.6. kai planuojami statyti jachtų ir valčių elingai, kuriems nereikalingas statybą leidžiantis dokumentas, - nuorodą į teritorijų planavimo dokumentą, kuriame suplanuota paminėtų statinių statyba, kai jis yra registruotas Lietuvos Respublikos teritorijų planavimo dokumentų registre;
6.7. kai planuojama statyti mobilias pontonines prieplaukas, laikinojo nesudėtingojo įrenginio įrengimo valstybinės reikšmės paviršiniame vandens telkinyje planą su nurodytais įrenginio parametrais (ilgis, plotis, konstrukcijų kiekis, bendras plotas ir koordinatės) ir dokumentą, patvirtinantį Birštono savivaldybės tarybos sprendimu nustatytos rinkliavos sumokėjimą.
7. Asmuo Taisyklių 6 punkte nurodytus dokumentus ir informaciją pateikia naudodamasis Sutikimo paslaugos priemonėmis ir, naudodamasis šiomis priemonėmis, nurodo arba Sutikimo paslaugos aplinkoje esančio žemėlapio dalyje pažymi planuojamo statyti laikinojo nesudėtingojo statinio ar įrenginio centro koordinates.
8. Planas, kai jis turi būti pateiktas Taisyklių 6.5 papunktyje nurodytu atveju, rengiamas masteliu 1:500–1:1000, naudojant topografinį planą arba naujausią ortofotografinį žemėlapį, įtrauktą į Valstybinių erdvinių duomenų rinkinių ir žemėlapių sąrašą, patvirtintą Lietuvos Respublikos aplinkos ministro 2023 m. rugpjūčio 1 d. įsakymu Nr. D1-261 „Dėl Valstybinių erdvinių duomenų rinkinių ir žemėlapių sąrašo patvirtinimo“, Georeferencinio pagrindo kadastro duomenis, naujausius Lietuvos Respublikos nekilnojamojo turto kadastro žemėlapio duomenis. Plane turi būti pažymėtos Lietuvos Respublikos nekilnojamojo turto registre įregistruotų žemės sklypų ir esamų statinių ribos, Georeferencinio pagrindo kadastre kaupiama vandens telkinio kranto linija ir planuojamo statyti valstybinės reikšmės paviršiniame vandens telkinyje laikinojo nesudėtingojo statinio ar įrenginio vieta, nurodyti šį statinį ar įrenginį apibūdinantys duomenys (ilgis, plotis, aukštis, kampų koordinatės valstybinėje koordinačių sistemoje ir kiti privalomieji parametrai). 
9. Laikinojo nesudėtingojo statinio projektas, nurodytas Taisyklių 6.4 papunktyje, laikinojo nesudėtingojo statinio supaprastintas statybos projektas arba Planas, nurodytas Taisyklių 6.5 papunktyje, turi būti suderinti su:
9.1. atitinkamo regioninio ar nacionalinio parko arba biosferos rezervato direkcija, kai planuojamo statyti laikinojo nesudėtingojo statinio vieta patenka į valstybinių parkų, valstybinių ir biosferos rezervatų teritorijas;
9.2. akcine bendrove Vidaus vandens kelių direkcija, jeigu paviršinis vandens telkinys patenka į Lietuvos Respublikos valstybinės reikšmės vidaus vandenų kelių sąrašą;
[bookmark: _Hlk152931886]10. Savivaldybės administracijos Architektūros ir kraštotvarkos skyrius (toliau – Skyrius) ne vėliau kaip per 5 (penkias) darbo dienas nuo Prašymo išduoti Sutikimą gavimo dienos patikrina, ar kartu su Prašymu išduoti Sutikimą pateikti visi šių Taisyklių 6.2 – 6.6 papunkčiuose nurodyti dokumentai, ar pateiktas Planas, kai jis privalomas, atitinka Taisyklių 8 punkto reikalavimus, ar laikinojo nesudėtingojo statinio projektas arba laikinojo nesudėtingojo statinio supaprastintas statybos projektas arba Planas yra suderintas su Taisyklių 9 punkte nurodytais subjektais, ar planuojamo laikinojo nesudėtingojo statinio statyba valstybinės reikšmės paviršiniame vandens telkinyje neprieštarauja šių Taisyklių ir kitų teisės aktų, reglamentuojančių valstybinės žemės naudojimą ir valstybinių vandens telkinių priežiūrą, tvarkymą ir administravimą, nuostatoms, taip pat patikrina, ar nurodytos / pažymėtos planuojamo statyti laikinojo nesudėtingojo statinio centro koordinatės.
11. Jeigu kartu su Prašymu išduoti Sutikimą pateikti ne visi šių Taisyklių 6.2 – 6.6 papunkčiuose nurodyti dokumentai ir (ar) Planas neatitinka Taisyklių 8 punkto reikalavimų, ir (ar) planuojamo laikinojo nesudėtingojo statinio ar įrenginio statyba valstybinės reikšmės paviršiniame vandens telkinyje prieštarauja šių Taisyklių ir kitų teisės aktų, reglamentuojančių valstybinės žemės naudojimą ir valstybinių vandens telkinių priežiūrą, tvarkymą ir administravimą, nuostatoms, ir (ar) nenurodytos / nepažymėtos planuojamo statyti laikinojo nesudėtingojo statinio ar įrenginio centro koordinatės, Skyrius, Savivaldybės administracijos raštu, ne vėliau kaip per 7 (septynias) darbo dienas nuo Prašymo išduoti Sutikimą gavimo dienos apie tai Sutikimo paslaugos priemonėmis praneša Prašymą išduoti Sutikimą pateikusiam Asmeniui, jį informuodamas, kad būtina ištaisyti rašte nurodytus trūkumus (3 priedas). Asmuo, pašalinęs rašte nurodytus trūkumus, naudodamasis Sutikimo paslaugos priemonėmis, pateikia naują Prašymą išduoti Sutikimą ir prideda Taisyklių 6 punkte nurodytus dokumentus.
12. Kai valstybinės reikšmės paviršinis vandens telkinys bendrosios dalinės nuosavybės teise priklauso valstybei ir privačiam asmeniui ir bendraturčiai nėra susitarę dėl naudojimosi vandens telkiniu tvarkos ir nebuvo gautas valstybinės reikšmės paviršinio vandens telkinio bendraturčio pritarimas raštu dėl laikinojo nesudėtingojo statinio ar įrenginio statybos ir jo naudojimo bendrosios dalinės nuosavybės teise valstybei ir asmeniui priklausančiame valstybinės reikšmės paviršiniame vandens telkinyje, Skyrius ne vėliau kaip per 5 (penkias) darbo dienas nuo Prašymo išduoti Sutikimą gavimo dienos elektroninėmis informacijos teikimo priemonėmis Savivaldybės administracijos raštu kreipiasi į valstybinės reikšmės paviršinio vandens telkinio bendraturtį, prašydamas ne vėliau kaip per 3 (tris) darbo dienas nuo kreipimosi gavimo dienos pateikti informaciją, ar bendraturtis neprieštarauja dėl laikinojo nesudėtingojo statinio ar įrenginio statybos ir jo naudojimo bendrosios dalinės nuosavybės teise valstybei ir asmeniui priklausančiame valstybinės reikšmės paviršiniame vandens telkinyje.
Tais atvejais, kai nėra žinomas valstybinės reikšmės paviršinio vandens telkinio bendraturčio elektroninio pašto adresas, ne vėliau kaip per 5 (penkias) darbo dienas nuo Prašymo išduoti Sutikimą gavimo dienos paviršinio vandens telkinio bendraturčiui siunčiamas raštas per Nacionalinę elektroninių siuntų pristatymo, naudojant pašto tinklą, informacinę sistemą (toliau – E. pristatymo sistema), o pašto paslaugos teikėjas šią siuntą įteikia kaip pašto siuntą, vadovaudamasis Lietuvos Respublikos pašto įstatymu. Šiuo atveju Asmuo, pateikęs Prašymą išduoti Sutikimą, Sutikimo paslaugos priemonėmis informuojamas, kad Prašymo išduoti Sutikimą nagrinėjimo terminas pagal Lietuvos Respublikos viešojo administravimo įstatymo 10 straipsnio 4 dalies nuostatas pratęsiamas 10 (dešimt) darbo dienų.
Valstybinės reikšmės paviršinio vandens telkinio bendraturčiui savivaldybės administracijos išsiųsto rašto gavimo diena, nuo kurios skaičiuojamas 3 (trijų) darbo dienų terminas, per kurį bendraturtis turi pateikti pritarimą / nepritarimą planuojamų statinių statybai, laikoma diena, kai raštas išsiunčiamas el. paštu arba kai raštas, išsiųstas per E. pristatymo sistemą, įteikiamas gavėjui.
[bookmark: _Hlk152932025]13. Skyrius, raštu gavęs Taisyklių 12 punkte nurodyto bendraturčio pritarimą planuojamo statinio ar įrenginio statybai, ne vėliau kaip per 1 (vieną) darbo dieną nuo informacijos gavimo dienos parengia, suderina ir Merui arba įgaliotam Savivaldybės administracijos direktoriui teikia pasirašyti Sutikimą (1 priedas) arba sprendimą jo neišduoti (2 priedas). Kai bendraturtis nepritaria planuojamų statinių statybai arba per 3 (tris) darbo dienas nuo informacijos gavimo dienos nepateikia Skyriui prašomos informacijos, Meras arba įgaliotas Savivaldybės administracijos direktorius, vadovaudamasis Lietuvos Respublikos civilinio kodekso 4.75 straipsnio 1 dalies nuostatomis, atsisako išduoti Sutikimą.
14. Sprendimas išduoti Sutikimą arba atsisakyti jį išduoti, priimamas ne vėliau kaip per 10 (dešimt) darbo dienų nuo Prašymo išduoti Sutikimą gavimo dienos, išskyrus tuos atvejus, kai valstybinės reikšmės paviršinio vandens telkinio bendraturčiui informacija teikiama raštu, siunčiamu per E. pristatymo sistemą. Tokiais atvejais Prašymo išduoti Sutikimą nagrinėjimo terminas pagal Viešojo administravimo įstatymo 10 straipsnio 4 dalies nuostatas pratęsiamas 10 (dešimt) darbo dienų.
15. Sprendimas neišduoti Sutikimo priimamas, jeigu:
15.1. išdavus Sutikimą būtų pažeistos šių Taisyklių ir (ar) kitų su valstybinės žemės naudojimu susijusių teisės aktų nuostatos;
15.2. Taisyklių 12 punkte nurodytas bendraturtis prieštarauja arba nepateikia 12 punkte nurodytos informacijos dėl laikinojo nesudėtingojo statinio statybos valstybinės reikšmės paviršiniame vandens telkinyje;
15.3. pastačius laikinąjį nesudėtingąjį statinį ar įrenginį numatoma vykdyti veikla prieštarautų teritorijų planavimo dokumentų sprendiniams (savivaldybės bendrojo plano ir (ar) jos dalies bendrojo plano, jeigu šis parengtas, sprendiniams ir pan.).
16. Sutikime turi būti nurodyta, kad Sutikimas išduodamas statyti laikinojo nesudėtingojo statinio projekte arba laikinojo nesudėtingojo statinio supaprastintame statybos projekte arba Plane nurodytus laikinuosius nesudėtinguosius statinius ar įrenginius pagal laikinojo nesudėtingojo statinio projekte arba laikinojo nesudėtingojo statinio supaprastintame statybos projekte arba Plane nurodytus sprendinius ir naudoti laikinaisiais nesudėtingaisiais statiniais ar įrenginiais užimtą valstybinės reikšmės paviršinį vandens telkinį. 
17. Reikalavimai statant laikinąjį nesudėtingąjį statinį ar įrenginį valstybinės reikšmės paviršiniame vandens telkinyje:
17.1. asmuo gali statyti tik vieną laikinąjį nesudėtingąjį statinį ar įrenginį valstybinės reikšmės paviršiniame vandens telkinyje, besiribojančiame su nuosavybės teise valdomu arba naudojamu valstybinės žemės sklypu, išskyrus atvejus, kai laikinieji nesudėtingieji statiniai ar įrenginiai statomi valstybinės reikšmės paviršinio vandens telkinio dalyje, besiribojančioje su žemės ūkio paskirties rekreacinio naudojimo žemės sklypu ar kitos paskirties rekreacinių teritorijų žemės sklypu arba kai laikinųjų nesudėtingųjų statinių ar įrenginių statyba numatyta teritorijų planavimo dokumente arba viešojo aukciono sąlygose. Reikalavimas statyti tik vieną laikinąjį nesudėtingąjį statinį ar įrenginį netaikomas valstybės ir savivaldybių institucijoms, kurioms planuojamas valstybinės reikšmės paviršiniame vandens telkinyje statyti laikinasis nesudėtingasis statinys ar įrenginys  yra reikalingas šių institucijų funkcijoms atlikti. 
Kai žemės sklypas (išskyrus žemės ūkio paskirties rekreacinio naudojimo žemės sklypus ar kitos paskirties rekreacinių teritorijų žemės sklypus), besiribojantis su valstybinės reikšmės paviršiniu vandens telkiniu, bendrosios nuosavybės teise priklauso keliems bendraturčiams, kiekvienas bendraturtis gali statyti po vieną laikinąjį nesudėtingąjį statinį ar įrenginį valstybinės reikšmės paviršiniame vandens telkinyje, besiribojančiame su to asmens valdoma žemės sklypo dalimi, nebent yra pateikiamas dokumentas, kurio pagrindu bendraturtis perleidžia šią teisę kitam bendraturčiui.
Kai pagal šias Taisykles valstybinės reikšmės paviršinio vandens telkinio dalyje, besiribojančioje su vienu žemės sklypu, gali būti statomi ir naudojami keli laikinieji nesudėtingieji statiniai ar įrenginiai, atstumas tarp šių laikinųjų nesudėtingųjų statinių ar įrenginių turi būti ne mažesnis nei ilgiausio iš šių laikinųjų nesudėtingųjų statinių ar įrenginių ilgis, tačiau visais atvejais ne mažesnis nei 20 m, išskyrus atvejus, kai pagal galiojančius teisės aktus ir (ar) teritorijų planavimo dokumentus ir (ar) viešojo aukciono sąlygas valstybinės reikšmės paviršiniame vandens telkinyje, kuriame planuojama statyti laikinuosius nesudėtinguosius statinius ar įrenginius, nustatyti kiti laikinųjų nesudėtingųjų statinių ir įrenginių statybos reikalavimai;
17.2. valstybinės reikšmės paviršiniame vandens telkinyje planuojamas statyti laikinasis nesudėtingasis statinys ar įrenginys negali būti ilgesnis kaip 25 proc. toje vietoje, kurioje planuojama statyti laikinąjį nesudėtingąjį statinį ar įrenginį, esančio valstybinės reikšmės paviršinio vandens telkinio pločio, matuojant atstumą statmenai nuo pakrantės, kurioje planuojama statyti laikinąjį nesudėtingąjį statinį ar įrenginį, iki priešingoje pusėje esančios valstybinės reikšmės paviršinio vandens telkinio pakrantės, bet visais atvejais ne ilgesnis kaip 20 m, išskyrus atvejus, kai pagal galiojančius teisės aktus ir (ar) teritorijų planavimo dokumentus ir (ar) viešojo aukciono sąlygas valstybinės reikšmės paviršiniame vandens telkinyje, kuriame planuojama statyti laikinąjį nesudėtingąjį statinį ar įrenginį, nustatyti kiti laikinųjų nesudėtingųjų statinių ir įrenginių statybos reikalavimai;
17.3. Taisyklių 4.1 ir 4.2 papunkčiuose nurodytų asmenų valstybinės reikšmės paviršiniame vandens telkinyje planuojamas statyti laikinasis nesudėtingasis statinys ar įrenginys negali būti platesnis nei šių asmenų valdomo / naudojamo žemės sklypo kraštinės, besiribojančios su vandens telkiniu, ilgis. 
Taisyklių 4.3 papunktyje nurodytų valstybės ir savivaldybės institucijų valstybinės reikšmės paviršiniame vandens telkinyje planuojamas statyti laikinasis nesudėtingasis statinys ar įrenginys negali būti platesnis nei šių institucijų valdomo / naudojamo žemės sklypo ar valstybinės žemės sklypo, neperduoto valdyti / naudoti kitiems asmenims, ar valstybinės žemės, kurioje nesuformuoti žemės sklypai, ploto kraštinės, besiribojančios su vandens telkiniu, ilgis;
17.4. jachtų ir valčių elingai gali būti statomi valstybinės reikšmės paviršinio vandens telkinio dalyje, besiribojančioje su žemės ūkio paskirties rekreacinio naudojimo žemės sklypu ar kitos paskirties rekreacinių teritorijų žemės sklypu, kai statomi elingai, numatyti savivaldybės ar jos dalies bendrajame plane ir (ar) saugomos teritorijos specialiojo teritorijų planavimo dokumentuose nustatytoje rekreacijai skirtoje teritorijoje. Šio papunkčio reikalavimas statyti valstybinės reikšmės paviršinio vandens telkinio dalyje, besiribojančioje su žemės ūkio paskirties rekreacinio naudojimo žemės sklypu ar kitos paskirties rekreacinių teritorijų žemės sklypu, netaikomas valstybės ir savivaldybių institucijoms, kurioms jachtų ir valčių elingų statyba valstybinės reikšmės paviršiniame vandens telkinyje reikalinga jų funkcijoms atlikti;
17.5. Taisyklių 4.4 papunktyje nurodyti asmenys valstybinės reikšmės paviršiniame vandens telkinyje pageidaujantys statyti laikinąjį nesudėtingąjį įrenginį (mobilią pontoninę prieplauką, toliau vadinama – Prieplauka) turi laikytis šių Prieplaukos įrengimo reikalavimų:
17.5.1 prieplaukos turi būti iš medžiagų, tinkamų naudoti lauke, nekeičiančių spalvos ir neblunkančių, t. y. atsparių klimato sąlygoms – šalčiui, karščiui, vandeniui, sausrai;
17.5.2 prieplaukos spalva turi būti natūralaus medžio, nedengta dažais;
17.5.3 prieplaukos įrengiamos konstrukcijomis, kurių vienos matmenys neturi būti didesni kaip 4 metrai pločio ir 10 metrų ilgio, o plotas ne didesnis nei 10 kv. m., visų vienos prieplaukos konstrukcijų bendras ilgis neturi būti didesnis kaip 15 m, o plotis – 25 m;
17.5.4 prieplauka įrengiama šiltajam sezonui nuo balandžio 1 d. iki birželio 1 d. ir išmontuojama nuo spalio 1 d. iki spalio 31 d. bei išvežama iš teritorijos (nepaliekant krantinėje).
18. Sutikimas išduodamas 5 (penkerių) metų laikotarpiui, skaičiuojant nuo Sutikimo išdavimo datos. Valstybinės žemės naudotojui Sutikimas išduodamas iki valstybinės žemės nuomos ar panaudos sutarties termino pabaigos, bet ne ilgiau kaip 5 (penkerių) metų laikotarpiui. 
Kai teritorijoje, kurioje išduotas Sutikimas, suformuojamas valstybinės žemės sklypas, Sutikimo galiojimas baigiasi, ir Asmuo apie tai informuojamas Taisyklių 25 punkte nustatyta tvarka.
19. Jeigu pageidaujama keisti laikinojo nesudėtingojo statinio projekte ar supaprastintame statybos projekte ar Plane nurodytų planuojamų statyti laikinųjų nesudėtingųjų statinių ar įrenginių statybos vietą ar kitas charakteristikas (rūšį, pagrindinius matmenis plane ir aukščius ar pan.), Asmuo pateikia naują Prašymą išduoti Sutikimą, kuris nagrinėjamas šių Taisyklių nustatyta tvarka.
20. Sutikimo galiojimas Asmens prašymu gali būti pratęstas Taisyklių nustatyta tvarka, kiekvieną kartą pratęsiant Sutikimo galiojimą ne ilgiau nei 5 (penkeriems) metams, jeigu valstybinės reikšmės paviršinio vandens telkinio nenumatoma naudoti kitoms reikmėms.
Valstybinės žemės naudotojui Sutikimo galiojimas Asmens prašymu gali būti pratęstas Taisyklių nustatyta tvarka, iki valstybinės žemės nuomos ar panaudos sutarties termino pabaigos, bet ne ilgiau kaip 5 (penkerių) metų laikotarpiui.
21. Tais atvejais, kai paviršiniame vandens telkinyje yra pastatyti laikinieji nesudėtingieji statiniai ar įrenginiai, pateiktas Prašymas išduoti Sutikimą nagrinėjamas šių Taisyklių nustatyta tvarka.

III SKYRIUS
BAIGIAMOSIOS NUOSTATOS

22. Valstybinės reikšmės paviršiniuose vandens telkiniuose pastatyti laikinieji nesudėtingieji statiniai ir įrenginiai yra kilnojamieji daiktai ir neregistruojami Nekilnojamojo turto registre.
23. Pasibaigus išduoto Sutikimo terminui, nutraukus Sutikimo galiojimą nesibaigus jo terminui arba pabaigus naudoti valstybinės reikšmės paviršiniame vandens telkinyje laikinąjį nesudėtingąjį statinį ar įrenginį anksčiau nei baigiasi Sutikimo galiojimas, pagal Sutikimą pastatyti laikinieji nesudėtingieji statiniai ir įrenginiai ne vėliau kaip per 20 (dvidešimt) darbo dienų turi būti pašalinti ir valstybinė žemė sutvarkoma taip, kad ji būtų iki Sutikimo išdavimo dienos buvusios būklės. Apie įvykdytus reikalavimus Asmuo privalo ne vėliau kaip per 5 (penkias) darbo dienas raštu informuoti Skyrių.
24. Sutikimo galiojimas nutraukiamas Mero arba įgalioto Savivaldybės administracijos direktoriaus sprendimu nesibaigus Sutikimo galiojimo terminui Taisyklių 18 punkto antrojoje pastraipoje nustatytu atveju arba jeigu valstybinės reikšmės paviršinis vandens telkinys naudojamas ne pagal Sutikime nurodytas sąlygas. Apie Sutikimo galiojimo nutraukimą Asmuo informuojamas Savivaldybės administracijos raštu ne vėliau kaip prieš 2 (du) mėnesius iki Sutikimo galiojimo nutraukimo. Nutraukus Sutikimo galiojimą Asmuo apie tai informuojamas ne vėliau kaip per 5 (penkias) darbo dienas po Sutikimo galiojimo nutraukimo. Savivaldybė neatsako už asmens patirtus nuostolius pasibaigus Sutikimo galiojimo terminui arba teisės aktų nustatyta tvarka nutraukus Sutikimo galiojimą nesibaigus Sutikimo galiojimo terminui.
25. Skyrius, gavęs Asmens pranešimą apie laikinųjų nesudėtingųjų statinių ar įrenginių (toliau – statiniai), pastatytų valstybinės reikšmės paviršiniame vandens telkinyje, laikino naudojimo pabaigą ir teritorijos sutvarkymą arba pasibaigus išduoto Sutikimo galiojimo terminui, ne vėliau kaip per 20 (dvidešimt) darbo dienų atlieka faktinių duomenų patikrinimą vietovėje (toliau – Patikrinimas), kurio metu patikrina, ar valstybinė žemė ir valstybinės reikšmės paviršinio vandens telkinys nėra naudojami ir ar teritorija yra sutvarkyta (4 priedas). Patikrinimo metu nustatęs, kad statiniai nėra pašalinti ir (ar) valstybinė žemė nėra sutvarkyta, Skyrius ne vėliau kaip per 5 (penkias) darbo dienas nuo Patikrinimo atlikimo dienos elektroninėmis priemonėmis informuoja Asmenį apie Patikrinimo metu nustatytas aplinkybes ir nurodo 10 (dešimties) darbo dienų terminą, per kurį turi būti pašalinti statiniai ir sutvarkyta valstybinė žemė. Asmeniui nepašalinus statinių iki Skyriaus nurodyto termino, informacija apie valstybinės žemės naudojimo pažeidimą perduodama Valstybinei teritorijų planavimo ir statybos inspekcijai prie Aplinkos ministerijos.
[bookmark: _Hlk152932384]26. Mero arba įgalioto Savivaldybės administracijos direktoriaus ir Savivaldybės administracijos veiksmai (neveikimas) išduodant Sutikimą ar atsisakant išduoti Sutikimą gali būti skundžiami Viešojo administravimo įstatymo nustatyta tvarka.
Mero arba įgalioto Savivaldybės administracijos direktoriaus priimtas sprendimas išduoti Sutikimą arba neišduoti Sutikimo gali būti skundžiamas Lietuvos Respublikos civilinio proceso kodekso nustatyta tvarka bendrosios kompetencijos teismui. 

